Griekwastad-moorde: "Tiener was histeries" | Maroela Media
Die verdagte tydens 'n vorige hofverskyning. Foto: Central Media Group
"Hy het baie gehuil; my kollegas het probeer om hom te kalmeer," het konst. Greg Kotsoane getuig. Kotsoane het die aand by die polisiestasie opgedaag en het homself voorberei om die nagskof oor te neem toe hy die tienerseun gesien het. Hy het onder kruisverhoor getuig dat die tiener aan die publiek se kant van die klagtekantoor gestaan het, en baie emosioneel was. Hy sê hy het die indruk gekry dat die tiener in skok was. Hy het gesê 'n vrou het vir die tienerseun suikerwater aangebied.
Kotsoane is uitgevra oor die hoeveelheid bloed wat hy aan die tiener se T-hemp gesien het. Hy het getuig dat alhoewel hy aanvanklik in 'n verklaring gesê het dat daar "baie bloed" op was, hy eintlik bedoel het dat daar slegs bloedspatsels op was.
Konst. Jabulani Langa, nog 'n Griekwastad-polisiebeampte wat die aand aan diens was, het getuig dat die tiener die heeltyd dieselfde goed herhaal het en dat hy "ietwat histeries was".